Райзман Юлий Яковлевич

Райзман Юлий Яковлевич [2 (15). 1903, Москва – 11. 12. 1994, ошол эле жер] – советтик кинорежиссёр, сценарист, педагог. СССР (1964) жана Латыш ССР эл артисти (1949), Социалисттик Эмгектин Баатыры (1973). ММУну бүтүргөн (1924). Алгач «Айлана» (1927), «Сүргүн» (1928), кийин «Жер эңсейт» (1930), «Учкучтар» (1935), «Акыркы түн» (1937), «Машенька» (1942) ж. б. фильмдерди койгон. Райзман 1945-жылы «Берлин» документалдык фильмин, 1949-жылы «Райнис» таржымал картинасын тарткан. Райзмандын «Коммунист» (1958) аттуу тарыхый-революциялык фильминдеги каарман Василий Губанов (актёр Е. Я. Урбанский) – советтик кинематографиядагы легендарлуу образ. «Сенин замандашың» (1968), «Адептүүлүк визити» (1973), «Мүнөзү кызык аял» (1978), «Жеке турмуш» (1982), «Каалоо-тилек учуру» (1984) фильмдеринде ошол мезгилдеги турмуш чагылдырылган. Райзман – кейипкерлер мүнөзүн, каармандардын жан дүйнөсүн терең көрсөткөн психолог режиссёр. СССР мамлекеттик сыйлыгынын лауреаты (1941, 1943, 1946 – эки жолу, 1950, 1952). Ленин, Эмгек Кызыл Туу, «Ардак Белгиси», Эл достугу ордендери жана медалдар менен сыйланган.
Категория: Инсандар
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9